Belonings uitgereik ná moord op polisiebeamptesFoto: SAPD, Facebook Brig. Selvy Mohlala, woordvoerder van die polisie in Mpumalanga, het gesê ŉ R150 000-beloning is uitgereik vir meer inligting oor die moord op konst. Joseph Hlongwane (36) terwyl ŉ beloning van R100 000 in verband met die moord op Johannes Mahlangu (50) uitgereik is. Hlongwane is op 18 Julie dood toe hy na ŉ toneel van ’n sakeroof ontbied is. Mohlala het gesê van die rowers was op die winkel se dak terwyl die roof aan die gang was en Hlongwane is doodgeskiet. Mahlangu, die hoof van die polisie se kostesentrum, is twee weke vroeër doodgeskiet by sy ouers se huis in Vlaklaagte. Mahlangu was glo in sy voertuig toe hy geskiet is en is na ŉ plaaslike kliniek gehaas. Hy is met sy aankoms by die kliniek dood verklaar. “Sedert die twee beamptes vermoor is, is niemand nog in hegtenis geneem nie. Die polisie het daarom besluit om belonings uit te reik,” het Mohlala gesê. “Die uitreik van hierdie belonings beteken nie dat die polisie niks doen om die skuldiges vas te trek nie. Taakspanne is saamgestel uit verskillende rolspelers en ons ondersoek alle moontlikhede.” Bel lt.kol. Gladys Mahlangu by 082 372 2131 met inligting wat tot die inhegtenisneming van Mahlangu se moordenaar kan lei, en lt. Lexin Matlou by 078 303 9919 met inligting oor die moord op Hlongwane.